KIRJALLINEN KYSYMYS E-3982/00 esittäjä(t): Carlos Carnero González (PSE) komissiolle. Mahdollinen tiedonvaihto Euroopan komission ja YK:n Päiväntasaajan Guinean edustajan välillä.



Virallinen lehti nro 187 E , 03/07/2001 s. 0099 - 0100



KIRJALLINEN KYSYMYS E-3982/00 esittäjä(t): Carlos Carnero González (PSE) komissiolle (20. joulukuuta 2000) Aihe: Mahdollinen tiedonvaihto Euroopan komission ja YK:n Päiväntasaajan Guinean edustajan välillä Minulle tarjoutui 23. marraskuuta 2000 tilaisuus tavata Madridissa Gustavo Gallón Giraldo, joka on YK:n edustaja Päiväntasaajan Guineassa. Giraldo oli Madridissa, koska ei ollut uskomatonta kyllä saanut Päiväntasaajan Guinean hallitukselta lupaa matkustaa maahan tehtäviinsä liittyvissä asioissa. Hän valmistelee parhaillaan seuraavaa raporttiaan Päiväntasaajan Guinean tilanteesta keväällä pidettävää YK:n ihmisoikeustoimikunnan kokousta varten. Eikö komission mielestä olisi aiheellista sopia virallisesta ja säännöllisestä yhteydenpidosta YK:n Päiväntasaajan Guinean edustajan kanssa? Käydäänkö tämänkaltaista vuoropuhelua jo, tai onko se tarkoitus aloittaa tulevaisuudessa? Katsooko komissio, että Giraldon kanssa voitaisiin vastavuoroisesti vaihtaa tietoja ja näkemyksiä kyseisen maan demokraattisesta ja ihmisoikeustilanteesta? Eikö olisi mielenkiintoista kutsua hänet virallisesti Brysseliin, jotta EU saisi maan tilanteesta laajemman kuvan, joka nyt perustuu Romano Prodin ja Teodoro Obiangin keskusteluun? Aikooko komissio pyytää Päiväntasaajan Guinean hallitukselta selitystä siihen, miksi Giraldolta evättiin pääsy maahan? Onko Euroopan unionin valtuuskunnan raportti syksyisestä matkasta Päiväntasaajan Guineaan jo saatavissa? Poul Nielsonin komission puolesta antama vastaus (21. helmikuuta 2001) Komissio pitää jo säännöllisesti yhteyttä YK:n ihmisoikeusvaltuutetun toimistoon, joka toimii sihteeristönä YK:n ihmisoikeustoimikunnan Päiväntasaajan Guinean tilannetta tarkkailevalle erityisedustajalle Gustavo Gallon Giraldolle. Tämä jatkuva vuoropuhelu mahdollistaa vastavuoroisen tietojen vaihdon. Komissio jakaa YK:n ihmisoikeustoimikunnan sekä erityisedustajan kannan ja näkemykset Päiväntasaajan Guinean tilanteesta sekä tukee niitä. Komissio on vaatinut voimakkaasti, että Päiväntasaajan Guinean hallitus sitoutuu noudattamaan niiden antamia suosituksia. Lisäksi Euroopan komission puheenjohtajan ja presidentti Obiangin tapaamisesta annetussa lehdistötiedotteessa todetaan, että Päiväntasaajan Guinean tilannetta arvioidaan vuoden kuluttua ja että YK:n ihmisoikeustoimikunnan erityisedustajaa sekä erityistarkkailijoita pyydetään osallistumaan siihen. Kaikki komission käytettävissä olevat tiedot on jo toimitettu erityisedustajalle, ja hänen 2. lokakuuta 2000 päiväämäänsä kirjeeseen komission ihmisoikeusalan toimista Päiväntasaajan Guineassa on vastattu kirjallisesti. Komissio on muistuttanut erityisedustajan sekä muiden aihekohtaisten tarkkailijoiden tehtävän tärkeydestä kirjallisesti Päiväntasaajan Guinean presidentille 14. syyskuutta 2000. Havaittuaan, että Päiväntasaajan Guinean hallitus ei ollut vuoden 2000 aikana kutsunut YK:n ihmisoikeustoimikunnan erityisedustajaa uudestaan maahansa, komissio lähetti Päiväntasaajan Guinean suurlähetystölle huolestuneen kirjeen asiasta 15. joulukuuta 2000. Euroopan yhteisön ja parlamenttienvälisen liiton syys-lokakuussa 2000 Päiväntasaajan Guineaan tekemää yhteistä vierailua koskevan kertomuksen kolme osiota ovat käytettävissä, mutta lopullinen, rahoitusehdotuksen pohjana käytettävä yhteenveto on vielä kesken.